# Veizont i bovusius metus - Žemaitėšks alkierios
Žemaitiu kalbuos instituta vėišāsis alkierios.
Author: Žemaitiu kalbuos instituts

# Veizont i bovusius metus

- 2024-01-12
- Skaitītė 2 min.

Nabturiejau dīdeliu planū 2023-īsėms, ta trumpā taront, kāp ė pavīka vėsks vagol plana, katras bova nuognē pesimistinis.

Dabā detaliau:

- bėndrėnės rašības pruojekts vagol īpatībės pasėstūmiejė nažīmē. Bova atlėktas dvė apklausas: aple afrikatas ėr aple regresīvėnė asimilēcėjė. Pėrmuojė pavīka, vuo ėš ontruosės tik tendencėjės gal darītė. Daug naatsakītu klausėmū, ale nie kam atsakītė ė nalabā kam rūp. Bet planūs tik tuokė vėltės ė tabova.
- pamuokīmu bova mažā, nes glauniausė patiemījėmā jau bova ėšvardintė, vuo kartuotėis nie iduomē. I dalīkus, katrėi nabūtom itraukamė i bėndrėnė rašība, stelgiaus nasėveltė. Tik kelė patiemījėmā, kor bada akis.
- žemaitiu kalbuos itraukėms i CLDR registra - napadarīts rēkals. Baisē svarbos. Kāp ė daugis kėtū dalīku ta ė če - naimeigėms ožrašītė vėinuodā nalēd tuo darba padarītė. Atlėkos ton darba būtom žemaitiu kalba itraukta i pargoldamu kalbū sārašos, dejė, žemaitiu kalba tuoki nie. Bet planūs tas bova pažīmiets kāp sėikamībė. Trūkst sprėndėma cėntra.
- ruoda.lt pardarīms. Nuoriejau atnajintė informacėjė ė vielėk atėdarītė alkierio, ale žėnont, ka če tik arkīvinis alkierios, ta nabova tuokiuos okatas darītė žīgius.

ŽKI svarbiausis dalīks - bėndrėnė rašība ė žemaitiu kāp kalbuos iteisėnėms, īpatinga diemesi skėront IT pusie. Kāp mėnavuojau so CLDR registro kāp ė napavīka dā, ta žemaitiu kalba telepuonūs dā nanusėmata. So bėndrėnė rašība ta lėikt vėins ėš klaustoku diel na-, ba-, ta- keravuojėma. Veizont i padarītas apklausas ė tendencėjės, ta kėlst pamėslījėmu, ka vėina kėta naujė ruodbalsė turietom būtė isėvesta, īpatingā: ë, ů, bet dabā dā tuo natestouso.

Patiemėjau, ka tarpė gerā rašontiu žemaitėškā praded atsėrastė kliauzu, katruos atruoda atsėrond nusėveizont nu bikāp daug rašontiū 😢

Kuokės vizėjės 2024-īsėms?

- ka ė naėšbėngta, bet kažkuoki varijanta pateiktė CLDR pripažėnėmou
- praētė vėsas žemaitėškas īpatībės ė sodietė i rašta analėzē, rast atsėras, kas nuories turietė ruodas tuo temuo
- ka paskotėnė apklausa ė napavīka, ale vėstėik pruobītė dā
- tuoliau „kabinietėis“ pri oficēliū leidieju so rašības kliauzu ruodīmo
- tuoliau švėistė skoudiškius, ka nanukonstom galūniu
- papruobītė sogeneroutė materijuola dėrbtėniou pruotou, ka ons imeigtom SKAITĪTĖ žemaitėškā. (aple sopratėma, taisīma arba pargoldīma - nie kalbuos, kuol rašīsam skėrtingā)

Šėtėi metā daug kor Žemaitėjuo paskelbtė „Žemaitėška rašta“ metās. Ė džiaugsmos, ė baimė. Vėn pruopesuorė Žebrauskė apskelbėms, ka visīms paruodīs kāp rašītė žemaitėškas ruodbalsės 2000-ūju metu būdo (itaro, dā rēk pasėtikslintė, ožklausiau, ale dā naatsakė) ruoda ont kėik atsėlėkėn nu teknuoluogėju. Labiausē bėjau, ka būs „žemaitiu tarmies rašta“ metā, nes būs okatėnama rašītė vėinuo ėš tarmiū ė žemaitiu kalba lėks tik verbalinie skvarmuo.

Ėškeltė tėkslā mažė, ale ka bėnt tėik pavīktom – būtom poikē. Lai metā būn geresnė nē bova!